Naam van Voëlklip se jongste slagoffer bekendConrad Maree (Foto: Facebook) Die 33-jarige man wie se bakkie Dinsdag by die berugte Voëlklipkrans in Heroldsbaai afgestort het, is as Conrad Maree geïdentifiseer. Maree is glo oorspronklik van Krugersdorp aan die Wes-Rand, berig George Herald. Kapt. Malcolm Pojie, polisiewoordvoerder, het Maree se identiteit Donderdagoggend aan Maroela Media bevestig. Pojie sê geen vuilspel word in verband met Maree se dood vermoed nie. Maree se liggaam is Dinsdagoggend in die water aangetref nadat hy nie vir werk opgedaag het nie. Die opsporingstelsel in sy bakkie is toe gebruik om hom mee op te spoor. Maree is een van verskeie mense wat die afgelope paar jaar by die nou berugte uitkykpunt omgekom het. Dit sluit in Heidi Scheepers en haar twee jong kinders wat in Oktober 2019 in hul grys Volkswagen Caravelle by die krans afgestort het. Twee bejaarde vroue van Krugersdorp is ook daar dood toe hul motor in Februarie verlede jaar by die krans afgestort het. Tientalle pale van 1,8 meter lank is verlede jaar by Voëlklipkrans staan gemaak om te verhoed dat motors by die krans afstort. ’n Informele parkeerarea by die krans is nou ook nie meer toeganklik nie nadat dit met klippe toegepak is. Lees al Maroela Media se berigte oor Voëlklipkrans hier.